Næringslivet søker 4400 nye kvinner til styrene
Tusenvis av menn sitter løst i styrestolen. I løpet av året skal de erstattes av kvinner. «Flere kvinner i styrene» har trolig ikke vært parole i 8. mars-togene. Men kvinner som sikter mot plass i et bedriftsstyre, har et godt år foran seg.  Etter at noen av dem kanskje har gått i årets tog, er det bare å følge med på telefonen ...  Ved nyttår trådte nye regler for kjønnsfordeling i styrene i kraft. I løpet av 2024 skal styret i alle selskaper med inntekt over 100 millioner ha minst 40 prosent kvinner. Det betyr behov for litt over 4400 nye kvinner inn i næringslivets styrer.  Det anslår konsulentselskapet PWC, som har sett på alle styrene som omfattes. – Næringslivet har en viktig jobb foran seg. Det er mange kvinner som skal inn på kort tid, men min erfaring er at det er mange motiverte og flinke kvinner som kan gå inn i styrene, sier Eli Moe-Helgesen, leder for revisjon i PWC. Allmennaksjeselskaper (ASA) har hatt krav om slik kjønnsfordeling i mange år. I fjor høst fikk næringsminister Jan Christian Vestre (Ap) gjennomslag for at også ordinære aksjeselskap skal ha det. LO og NHO støttet oppunder. I år er det de store bedriftene som må innfri, i årene etter blir stegvis flere bedrifter omfattet (se faktaboks). Ikke perfekt i år Moe-Helgesen advarer mot å vente at alt skal bli perfekt det første året. – Det gjelder å gi kvinner erfaring fra styrearbeid og å utvikle talenter. Det blir forfriskende å få inn nye folk i styrene. – Vil målet bli oppfylt? – Ja, definitivt. Det er en tendens til at menn rekker opp hånden, mens kvinner venter til de blir spurt. Nå gjelder det for styrenes valgkomiteer å spørre, sier hun. – I ASA har dette gått over all forventning. Det er blitt en selvfølge, og det har vært en berikelse. All evaluering viser dette. Kompetansen, livserfaringene og holdningene er blitt mer mangfoldige enn før, sier Moe-Helgesen. Tre trenger 3000 Tre næringer skiller seg ut med det største behovet for nye styrekvinner.  Industrien, varehandel/bilverksteder og bygg/anlegg er blant Norges største næringer. De trenger i alt rundt 3000 kvinner for å erstatte menn. Seks av næringene som trenger flest (se figuren), står for nesten 85 prosent av behovet for styrekvinner som skal erstatte menn i år. Får et spark Hilde Vatne er adm. direktør i JM Norge. Selskapet utvikler, bygger og selger boliger. Hun ferdes daglig i en mannsdominert bransje. Rundt 500 selskaper i bygg og anlegg trenger nesten 900 nye kvinner for å oppfylle lovens krav i år. – De nye reglene kan tjene som et spark for å få bedre kjønnsbalanse i byggenæringen. Det kan være lurt å starte på toppen og håpe at dette brer seg. Men det er krevende å få til god kjønnsbalanse på alle nivåer i vår næring, sier hun. Hente fra andre næringer Vatne sitter i en rekke styrer, både i og utenfor byggenæringen. – Styremedlemmene trenger ikke være fra egen næring. Ofte er det sunt å få noen utenfra. Verden rundt bedriftene blir stadig mer komplisert. Styrets kompetanse må tilpasse seg dette, og flere kvinner vil opplagt bidra til dette, sier hun. – Hva sier alle mennene i byggenæringen til de nye reglene for kjønnsfordeling? – Hvis noen er skeptiske, så sier de det i alle fall ikke til meg! Men ellers er holdningen at mangfold inspirerer og skaper bedre trivsel. I ASA-styrene jeg sitter i, er kjønnsbalanse ikke lenger noe tema. Vatne tror det vil gå greit å oppfylle de nye reglene. – Konsulenter, hodejegere og bedriftenes valgkomiteer har en jobb å gjøre. De bør ikke ta lett på oppgaven, men all erfaring viser at dette er mulig å få til.  Kvinner med verdi Moe-Helgesen peker på databaser der kvinner har lagt inn CV-ene sine.  Hun anbefaler bedrifter å søke bredt, men tror at de fleste kvinnene som kommer inn, har en viss tilknytning til næringslivet fra før.  – Det er viktig alle som kommer inn, er bevisst på at det viktigste er å skape verdier for eierne og å støtte ledelsen. Men verdier er mer enn høye overskudd. Bærekraft og omdømme er også viktige verdier.
I år skal over 4400 kvinner inn i næringslivets styrer på grunn av nye lovregler for kjønnsfordeling, anslår PWC. Aksjeselskaper med inntekter over 100 millioner kroner må ha minst 40 prosent kvinner i styret innen utgangen av 2024. Det er størst behov for nye styrekvinner i industri, varehandel/bilverksteder og bygg/anlegg. Her skal rundt 3000 menn erstattes.